ཁ་བྱང་དབུས་ཀྱི་རི་མོ་ནི་བོད་གཞུང་སྨན་རྩིས་ཁང་གི་ཕྱི་ནང་མིང་དོན་མཚོན་པའི་མཚོན་རྟགས་ཤིག་ཡིན་ལ།འདི་ཉིད་ལེའུ་ཐོའི་ཁ་བྱང་སྟེང་དུ་བཀོད་དོན་ཡང་ལེའུ་ཐོ་འདི་ཉིད་བོད་གཞུང་འཛིན་གྱི་ལེའུ་ཐོ་ཡིན་པ་མཚོན།དེ་ཡང་དུས་འཁོར་ལུགས་ཀྱི་རྣམ་བཅུ་དབང་ལྡན་ལན་ཙའི་ཡི་གེ་དབུ་ཞབས་གཅིག་ཏུ་བྱས་པ་འདིས་བོད་རྩིས་རིག་པ་མཚོན་པ་དང༌།དེའི་དབུས་ཨ་རུ་རས་གཏམས་པའི་ལྷུང་བཟེད་ཀྱི་རི་མོ་བཀོད་པ་དེས་བོད་ཀྱི་གསོ་བ་རིག་པ་མཚོན་པས།གཡས་གཡོན་དུ་གཡུ་རལ་གྱིས་བརྗིད་པའི་སེངྒེ་ཟུང་གིས་འདེགས་བཞིན་པའང༌།བོད་རྒྱལ་ཁབ་ཆེན་པོའི་མཚོན་དོན་ཡིན་ཅིང༌།དེ་ཀུན་གཅིག་ཏུ་བསྡུས་པས་བོད་རྒྱལ་ཁབ་ཆེན་པོས་བདག་གཉེར་གཞུང་འཛིན་མཛད་བཞིན་པའི་བོད་ཀྱི་སྨན་རྩིས་རིག་པའི་བསྟི་གནས་མཚོན་པར་བྱས་ཡོད།འདི་དག་གི་མཚོན་དོན་ཞིབ་པ།གཤམ་དུ་འགོད་རྒྱུ།